b'\n_START_ARTICLE_\nKontrola zra\xc4\x8dnega prometa\n_START_PARAGRAPH_\nKontrola zra\xc4\x8dnega prometa je storitev organiziranja poletov v nadzorovanem delu zra\xc4\x8dnega prostora suverene dr\xc5\xbeave, ki jo izvajajo posebej usposobljeni kontrolorji in z njo zagotavljajo preto\xc4\x8dnost ter varnost poletov. Kontrolorji v skladu z mednarodnimi standardi dajejo navodila pilotom zrakoplovov, pri \xc4\x8demer se opirajo na podatke o legi in gibanju zrakoplovov ter komunikacijo s piloti v njihovi pristojnosti. Letali\xc5\xa1ka kontrola poleg tega koordinira premike zrakoplovov in drugih vozil na letali\xc5\xa1\xc4\x8du ter izdaja dovoljenja za vzletanje in pristajanje._NEWLINE_Poklic kontrolorja je eden umsko najzahtevnej\xc5\xa1ih poklicev na svetu, saj zahteva izjemno koncentracijo, organizacijsko sposobnost ter poznavanje mno\xc5\xbeice pravil, specifik zrakoplovov, aerodinamike, meteorologije itd. Kontrolor lahko brez premora dela najve\xc4\x8d dve uri hkrati.\n_START_SECTION_\nSlovenija\n_START_PARAGRAPH_\nV Sloveniji deluje krovni Center za vodenje in kontrolo zra\xc4\x8dnega prometa, ki ima prostore v namenski zgradbi na obmo\xc4\x8dju brni\xc5\xa1kega letali\xc5\xa1\xc4\x8da. Sestavljajo ga Priletna in Obmo\xc4\x8dna kontrola zra\xc4\x8dnega prometa ter Letali\xc5\xa1ka kontrola na treh civilnih in enem voja\xc5\xa1ko-civilnem letali\xc5\xa1\xc4\x8du. V sklopu Centra deluje tudi Letalska \xc5\xa1ola, ki usposablja kontrolorje, saj tovrstnega izobra\xc5\xbeevanja slovenski \xc5\xa1olski sistem ne nudi.'